Ahitofel nyé ai Absalom nâ: “Bándáŋa ma fám tóyína awômo ai ébɛ̄ mə́ toŋ Dávid álú bēn dī. Mayi nyé ku á yōb, ábōg ā yi ku sɔ́m, təgě fə ai ngul, mə́ bi nyé. 2Éyɔŋ é bod bə́sə̄ bə́ nə́ ai nyé báyi mǎn túb, mə́ lígi mabi ǹkúkúmá yǎ báyi líg étām. 3Mə́ dúgán ai bod bə́tē bə́sə̄ ábə wa, anə́ mīníngá a dúgan ábə ǹnóm. Ayɔŋ ásə̄ lâyi tɔbɔ̌ mvɔ̄í.” 4Ńkɔ́bɔ̄ ví ó nyə̄bə́ Absalom á ńnə̄m ai mvindí bǒd yā Ísraɛ̂l bə́sə. 5Dzam dá, Absalom nyé nâ: “Bə́ lóégē fə mā Hushái mǎn Arkit, bǐ wog ḿból nyé ǎ yi dzó.” 6Á sɔ́ Hushái a ngásɔ́, Absalom nyé ai nyé nâ: “Éyə Ahitofel a kɔ́bɔ̄ ná, yə bǐ bɔ nálā yə tə bɔ, wa walə́d bíā yá ?” 7Hushái nyé ai Absalom nâ: “Mələ́bə́gá mə́ Ahitofel mə́tē mə́ sə́ kig m̀bəŋ.” 8Hushái a bǎd fə dzó nâ: “Wayəm ésōá, wayə̌m fə̄ nâ é bod bə́ nə́ ai nyé bə́ nə mim̀bén, ai ayɔ́g á ńnə̄m, anə́ é zə̄ yā bə́ vāā bɔ́n yāvuŋ áfan. Ńdɔ̄ fə ésōá á nə mod bitá, ǎ yǐ kig tɔbɔ bân ǹkunda bítá vóm ḿbɔ̄g ai alú. 9Evoziŋ a ládá vóm á ébē étēde ngə́ vóm m̀fə́ kig, ngə́ mod a tádí ku ḿbɔ̄g, ényɔ̄ ásə ǎ yī dɔ́ wóg a yi dzó nâ: “Amalá á ku yǎ é bod bə́sə bátoŋ Absalom á yōb.” 10Eyɔ̌ŋ tē, tɔ ńyóyɔ́g ó bə̄lə́ ńnə̄m ábum anə́ éví émgbə́m, wâyi mbáda amú áyɔŋ Ísraɛ̂l ásə̄ lâyəm nâ ésōá á nə ǹyóyɔ́g mod, ńdɔ̄ fə é bod bə́sə̄ bə́ nə́ ai nyé bə́ nə miǹyóyɔ́g. 11É fəg yayéne ma m̀bəŋ ńdzɔ é nə naa: Ísraɛ̂l bə́sə, a tádígi á Dan a kələ kwí á Bêr Shéva, bə́ man kóan ábə wa, etítíb anə́ ńsə́lə̌g yā máŋ, wǎmēn ó wulu fɔ́ɔ́ ai bɔ́. 12Bǐ kə̄ nyé sɔ á yób, bǐ būdī nyé anə́ ḿból éyɔ̌n yákad búdi sí: byǎyǐ kig fə líg mod tɔ m̀bɔ́g á é bod bə́sə̄ bə́ nə̄ ai nyé.